钦定古今图书集成/理学汇编/文学典/第145卷 > 《徐师曾文体明辩》 > 《进修南郊敕式表》王安石
## 钦定古今图书集成/理学汇编/文学典/第145卷 > 《徐师曾文体明辩》 > 《进修南郊敕式表》王安石

“郊丘事重，笔削才难。”猥以微能，叨承遴选。〈中谢〉盖闻
“孝以配天为大，圣以飨帝为能。”越我百年之休明，因
时五代之流弊。前期戒具，人辄为之骚然；临祭视成，
事或几乎率尔。盖已行之品式，曾莫纪于官司。故国
家讲燎禋之上仪，而臣等承撰次之明诏。迨兹弥岁，
仅乃终篇。犹因用于故常，特删除其纷冗。恭惟皇帝
陛下，体圣神之质，志文武之功。嘉与俊髦，灵承穹昊。
物方鬯茂，以荐信而无惭；人且昭明，知因陋之为耻。
固将“制礼作乐，以复商周之旧；岂终循诵习传，而守
秦汉之馀？”则斯书也，譬大辂之椎轮，与明堂之营窟。
推本知变，寔有考于将来；随时施宜，亦不为乎无补。
臣无任。